Արամ Գիւլիւզը ծնւել է 1931 թ. Պոլսի հայաբնակ Շիշլի թաղամասում: Նախնական կրթութիւնը ստացել է Հինդլեանի դպրոցում, ապա՝ Կենտրոնական, նաեւ Մխիթարեան վարժարաններում։ Բարձրագոյն կրթութիւն ստանալու համար Գիւլիւզը մեկնում է Անգլիա, 4 տարի Լոնդոնում մասնագիտանում էլեկտրոնային եւ երաժշտական ինդուստրիայի ասպարէզում՝ անընդհատ հետեւելով նաեւ հեռուստատեսային արւեստի դասընթացների։ 1954-55 թթ. Թուրքիայի զինւած ուժերում զինծառայութեան շրջանն անցկացնում է Կորէայում։ Այստեղ նրա հանդիպումը յայտնի կինոգործիչ Հալիթ Ռէֆիկի հետ ճակատագրական էր։ Այս հանդիպմանն է նա պարտական կինոյի աշխարհ մուտք գործելու համար։ Վերադառնում է Թուրքիա, պաշտօնավարում անգլիական աւիաուղիներում (British Airways), սակայն շուտով՝ 1958 թ., հիմնադրում է «Metro Film»-ը՝ թուրքական կինոաշխարհ մտնելով որպէս պրոդիւսեր։ Նկարահանում է առաջին թուրք-գերմանական «Ստամբուլեան արկածներ» ֆիլմը՝ օտար եւ թուրք դերասանների մասնակցութեամբ։